ទោះ​តានតឹង ចិន​ស្វាគមន៍​យ៉ាងកក់ក្តៅ​ដល់​លោក អូបាម៉ា
ទំនាក់​ទំនង​​រវាង​ប្រទេស​ទាំង​២ ​មាន​ការ​តាន​តឹង ​មួយ​ផ្នែក​ធំ ​ពីព្រោះ​តែ​ការ​មន្ទិល​សង្ស័យ​របស់​ចិន​ថា ​សហរដ្ឋ​អាមេរិក​ ​ចង់​ខ្ទប់​ការរីក​លូតលាស់​របស់​ចិន។
ប៉េកាំង — លោកប្រធានាធិបតីសហរដ្ឋអាមេរិក បារ៉ាក់ អូបាម៉ា បានទទួលការស្វាគមន៍ដ៏កក់ក្តៅនៅក្នុងប្រទេសចិន ថ្វីបើ មានការតានតឹងលើបញ្ហាមួយចំនួនដូចជាពាណិជ្ជកម្ម សិទ្ធិមនុស្ស និងការទាមទារទឹកដីរបស់ចិនក្នុងសមុទ្រចិនខាងកើតនិងខាងត្បូងក៏ដោយ។ លោកប្រធានាធិបតី បារ៉ាក់ អូបាម៉ា បានឲ្យដឹងថា នេះ មិនមែនជាដំណើរបំពេញទស្សនៈកិច្ចស្រួលទេ។ ទំនាក់ទំនងរវាងប្រទេសទាំង២ មានការតានតឹង មួយផ្នែកធំ ពីព្រោះតែការមន្ទិលសង្ស័យរបស់ចិនថា សហរដ្ឋអាមេរិក ចង់ខ្ទប់ការរីកលូតលាស់របស់ចិន។ ក៏ប៉ុន្តែ ប្រទេសទាំង២ ទំនងចង់ឃើញឲ្យច្បាស់ចំណុចវិជ្ជមាននៃទំនាក់ទំនងរបស់ប្រទេសទាំង២។ ពួកមេដឹកនាំចិន បានស្វាគមន៍លោកអូបាម៉ានៅចំណតអាកាសយានទីក្រុងប៉េកាំងកាលពីថ្ងៃច័ន្ទដោយមានឆ្មាំកិត្តិយស៌និងកម្រាលព្រំក្រហម។ ក្រោយមក លោកអូបាម៉ា បានធ្វើសុន្ទរកថានៅសន្និសិទកំពូលកិច្ចសហប្រតិបត្តិការសេដ្ឋកិច្ចតំបន់អាស៊ីនិងមហាសមុទ្រប៉ាស៊ីហ្វិក។ការបំបាត់ការមន្ទិលសង្ស័យរបស់ចិន ស្ថិតនៅពីលើគេក្នុងរបៀបវារៈរបស់លោក។ «សហរដ្ឋអាមេរិក ស្វាគមន៍ការងើបឡើងរបស់ចិនប្រកបដោយភាពវិបុលភាព សន្តិភាពនិងស្ថិរភាព។ ខ្ញុំ ចង់និយាយឡើងវិញអំពីបញ្ហានេះ។ ខ្ញុំ ចង់និយាយឡើងវិញអំពីបញ្ហានេះ។ យើង ស្វាគមន៍ការងើបឡើងរបស់ចិនប្រកបដោយវិបុលភាព សន្តិភាពនិងស្ថេរភាព។ តាមការពិត ក្នុងប៉ុន្មានទសវត្សរ៍ថ្មីៗនេះ សហរដ្ឋអាមេរិក បានធ្វើការដើម្បីជួយបញ្ចូលចិនក្នុងសេដ្ឋកិច្ចសាកលលោក។ មិនមែនពីព្រោះតែ វាជាផលប្រយោជន៍ដ៏ល្អបំផុតរបស់ចិន ក៏ប៉ុន្តែ ពីព្រោះវា ក៏ជាផលប្រយោជន៍របស់អាមេរិកហើយនឹងផលប្រយោជន៍ដ៏ល្អបំផុតរបស់ពិភពលោកដែរ។ យើង ចង់ឲ្យចិនធ្វើឲ្យបានល្អ»។ លោកប្រធានាធិបតីអូបាម៉ា បានមានប្រសាសន៍ថា ទំនាក់ទំនងដ៏ជ្រាលជ្រៅជាមួយចិន មានន័យថា មានការងារនិងឱកាសកាន់តែច្រើនឡើងសម្រាប់ប្រជាពលរដ្ឋអាមេរិកនិងចិន។ មេដឹកនាំសហរដ្ឋអាមេរិក បានប្រកាសថា កិច្ចព្រមព្រៀងថ្មីដើម្បីបន្តសុពលភាពទិដ្ឋាការដល់ពួកនិស្សិត ពាណិជ្ជករនិងទេសចរណ៍។ «នៅក្រោមកិច្ចព្រមព្រៀងនៅពេលបច្ចុប្បន្ននេះ ទិដ្ឋាការរវាងប្រទេសទាំង២ មានរយៈពេលតែមួយឆ្នាំគត់។ នៅក្រោមកិច្ចព្រមព្រៀងថ្មី និស្សិតហើយនឹងទិដ្ឋាការផ្លាស់ប្តូរនិស្សិត នឹងត្រូវបន្តដល់រយៈពេល៥ឆ្នាំ។ ទិដ្ឋាការពាណិជ្ជករនិងទេសចរណ៍ នឹងត្រូវបន្តរហូតដល់រយៈពេល១០ឆ្នាំ»។ ក៏ប៉ុន្តែ សហរដ្ឋអាមេរិកនិងចិន នៅឃ្លាតឆ្ងាយពីការព្រមព្រៀងលើបញ្ហាស្មុគ្រស្មាញដូចជាសិទ្ធិមនុស្ស សន្តិសុខ Internet និងពាណិជ្ជកម្ម។ រដ្ឋាភិបាលទីក្រុងវ៉ាស៊ីនតោននិងរដ្ឋាភិបាលទីក្រុងប៉េកាំង កំពុងស្វះស្វែងធ្វើកិច្ចព្រមព្រៀងពាណិជ្ជកម្មដែលមានការប្រកួតប្រជែងគ្នា។ សន្និសិទកំពូលអង្គការAPECជាឱកាសសម្រាប់លោកប្រធានាធិបតីអូបាម៉ាដើម្បីប្រមូលផ្តុំប្រទេសនៅតំបន់អាស៊ីនិងមហាសមុទ្រប៉ាស៊ីហ្វិកដើម្បីជំនះឧបសគ្គដើម្បីយល់ព្រមកិច្ចលើព្រមព្រៀងពាណិជ្ជកម្មភាពជាដៃគូឆ្លងកាត់មហាសមុទ្រប៉ាស៊ីហ្វិកដែលបានអូសបន្លាយជាយូរយាណាស់មកហើយ។ លោកអូបាម៉ា បានជួបជាមួយប្រមុខរដ្ឋចំនួន១១ប្រទេសនៅឯស្ថានទូតសហរដ្ឋអាមេរិកក្នុងទីក្រុងប៉េកាំងហើយបានជំរុញមេដឹកនាំទាំងនោះ ឆ្លងឲ្យផុតអ្វីដែលលោក បាននិយាយថា ឧបស័គ្គដែលនៅសល់។ ចំពោះបញ្ហាសិទ្ធិមនុស្ស លោកអូបាម៉ា បានទប់មិនថ្កោលទោសចិនចំពោះឥរិយាបទរបស់ចិនក្នុងទីក្រុងហុងកុងដែលនៅទីនោះ ពួកបាតុករ បានចោទប្រកាន់រដ្ឋាភិបាលទីក្រុងប៉េកាំងអស់រយៈពេលជាច្រើនខែហើយថា បានរំលោភការសន្យារបស់ខ្លួនថា មិនជ្រៀតជ្រែកក្នុងដំណើរការលទ្ធិប្រជាធិបតេយ្យរបស់តំបន់ស្វ័យយតនោះ។ ទោះជាយ៉ាងណាក៏ដោយ មេដឹកនាំសហរដ្ឋអាមេរិករូបនេះ បាននិយាយថា លោក នៅតែព្រួយកង្វល់អំពីអ្វីដែលលោក បានពណ៌នាថា ជាស្ថានភាពដែលមានការពាក់ព័ន្ធយ៉ាងស្មុគ្រស្មាញនឹងប្រវត្តិសាស្រ្ត។ កាលពីថ្ងៃច័ន្ទ ជាការចាប់ផ្តើមនៃដំណើរបំពេញទស្សនៈកិច្ចរយៈពេល៣ថ្ងៃរបស់លោកអូបាម៉ាទៅកាន់ទីក្រុងប៉េកាំងដើម្បីចូលរួមសន្និសិទកំពូលអង្គការ APEC ហើយនឹងជួបជាមួយប្រធានាធិបតីចិន ស៊ី ជីងពីង។ នៅថ្ងៃពុធ លោកប្រធានាធិបតី នឹងធ្វើដំណើរទៅកាន់ប្រទេសភូមាមុនពេលទៅចូលរួមសន្និសិទកំពូល G-20 ក្នុងប្រទេសអូស្រ្តាលី៕ ប្រែសម្រួលដោយ ជឹង ប៉ូជីន